**DJEČJI VRTIĆI PETAR PAN VODNJAN**

**SCUOLE DELL' INFANZIA PETAR PAN DIGNANO**

S. Rocco 17, Vodnjan - Dignano

OIB 12242845735

Klasa: 400-02/22-01/02

Ur.br.: 2168-04-08-22-02-01

**PRIJEDLOG FINANCIJSKOG PLANA PRORAČUNSKOG KORISNIKA**

**D.V.-S.I. PETAR PAN VODNJAN-DIGNANO**

**ZA 2023.GODINU**

**SA PROJEKCIJAMA ZA 2024. I 2025. GODINU**

U Vodnjanu, studeni 2022.

**OBRAZLOŽENJE FINANCIJSKOG PLANA 2023.-2025.**

**OBRAZLOŽENJE OPĆEG DIJELA FINANCIJSKOG PLANA**

U financijskom planu za 2023. godinu sa projekcijama plana za 2024. i 2025. godinu planirani su **ukupni prihodi i primici za 2023. godinu u iznosu od 1.178.450,00 eur / 8.879.031,53 kn** a odnose se na prihode poslovanja.

Opći prihodi i primici iz nadležnog proračuna za financiranje redovne djelatnosti povećani su u odnosu na 2022. godinu u iznosu od 91.314,79 eur te za 2023. godinu iznose 855.400,00 eur. Prihodi iz nadležnog proračuna za financiranje rashoda poslovanja iznose 805.100,00 eur, prihodi iz nadležnog proračuna za financiranje rashoda za nabavu nefinancijske imovine iznose 20.000,00 eur, a prihodi iz nadležnog proračuna za financiranje izdataka za financijsku imovinu i otplatu zajmova planirani su u visini rashoda prema trenutno važećem otplatnom planu dugoročnog kredita te iznose 30.300,00 eur.

Prihodi po posebnim propisima za 2023. godinu planirani su u iznosu od 179.550,00 eur. Iz navedenih prihoda planira se pokriće materijalnih rashoda ustanove, financijskih rashoda te rashoda za nabavu nefinancijske imovine.

Prihodi od prodaje proizvoda i roba te pruženih usluga planirani su iznosu od 122.000,00 eur a odnose se na pripremu hrane za vanjske korisnike. Ostvarena sredstva planiraju se utrošiti na rashode za zaposlene te na materijalne rashode.

Prihodi od pomoći proračunskim korisnicima iz proračuna koji im nije nadležan planiraju se u iznosu od 16.000,00 eur, a odnose se na tekuće pomoći iz državnog proračuna od Ministarstva znanosti i obrazovanja za sufinanciranje programa javnih potreba koji se ostvaruju u dječjim vrtićima za provedbu programa predškolskog odgoja i obrazovanja za djecu predškolske dobi pripadnika nacionalnih manjina, za djecu u programu predškole, za darovitu djecu te za djecu s teškoćama.

Prihodi od donacija od pravnih osoba izvan općeg proračuna planiraju se u iznosu od 5.500,00 eur a odnose se na tekuće donacije Talijanske Unije.

**Ukupni rashodi i izdaci za 2023. godinu planirani su u iznosu od 1.178.450,00 eur / 8.879.031,53 kn** od čega su rashodi poslovanja planirani u iznosu od 1.109.430,00 eur / 8.359.000,33 kn, rashodi za nabavu nefinancijske imovine u iznosu od 37.200,00 eur / 280.283,41 kn, izdaci za financijsku imovinu i otplatu zajmova u iznosu od 28.500,00 eur / 214.733,25 kn te u 2023. godini planira se pokriće manjka prethodnih godina u iznosu od 3.320,00 eur / 25.014,54 kn.

Rashodi poslovanja planirani su u iznosu od 1.109.430,00 eur.

Rashodi za zaposlene planirani su u iznosu od 822.530,00 eur, od čega 771.200,00 eur iz općih prihoda i primitaka za bruto plaću. Iz vlastitih prihoda planira se iznos od 51.330,00 eur od čega za bruto plaću 15.450,00 eur, a za ostale rashode za zaposlene -regres za godišnji odmor, božićnice, dar djeci, naknade za bolest, invalidnost i smrtni slučaj, naknadu za duže bolovanje preko 90 dana te otpremnine zbog odlaska u mirovinu planira se iznos od 35.880,00 eur.

Materijalni rashodi planirani su u ukupnom iznosu od 283.150,00 eur.

Materijalni rashodi planiraju se iz općih prihoda i primitaka u iznosu od 33.900,00 eur od čega se 32.300,00 eur odnose na materijalne troškove za redovni program dok se iznos od 1.600,00 eur odnosi na materijalne troškove za program predškole.

Materijalni rashodi planiraju se iz vlastitih prihoda u iznosu od 61.650,00 eur. Naknade troškova zaposlenima planiraju se u iznosu od 18.700,00 eur a odnose se na naknadu prijevoza sa i na posao te na troškove prehrane radnika. Rashodi za materijal i energiju planiraju se u iznosu od 42.950,00 eur.

Materijalni rashodi iz prihoda za posebne namjene planiraju se u iznosu od 169.200,00 eur. Naknade troškova zaposlenima planiraju se u iznosu od 39.170,00 eur a odnose se na službena putovanja, naknade za prijevoz sa i na posao, stručno usavršavanje zaposlenika i na troškove prehrane radnika. Rashodi za materijal i energiju planiraju se u iznosu od 79.060,00 eur a odnose se na uredski materijal i ostale materijalne rashode, materijal i sirovine, energiju, materijal i dijelove za tekuće održavanje, sitan inventar te na službenu, radnu i zaštitnu odjeću i obuću. Rashodi za usluge planiraju se u iznosu od 43.370,00 eur a odnose se na usluge telefona pošte i prijevoza, usluge tekućeg i investicijskog održavanja, usluge promidžbe i informiranja, komunalne usluge, zakupnine i najamnine, zdravstvene usluge, intelektualne usluge, računalne usluge te ostale usluge. Ostali nespomenuti rashodi poslovanja planiraju se u iznosu od 7.600,00 eur a odnose se na premije osiguranja, reprezentaciju, pristojbe i naknade te ostale nespomenute rashode poslovanja.

Materijalni rashodi iz pomoći planiraju se u iznosu od 12.900,00 eur, od čega se 2.650,00 eur planira za stručno usavršavanje zaposlenika, dok se iznos od 8.900,00 eur planira za rashode za materijal a odnosi se na nabavu didaktike.

Materijalni rashodi iz donacija planiraju se u iznosu od 5.500,00 eur, a odnose se na didaktiku.

Financijski rashodi u 2023. godini planirani su u ukupnom iznosu od 3.750,00 eur.

Financijski rashodi u 2023. godini te u projekcijama financijskog plana za 2024. i 2025. godinu iz općih prihoda i primitaka u iznosu od 1.800,00 eur planirani su u skladu sa trenutno važećim otplatnim planom dugoročnog kredita Zagrebačke banke d.d. koji se realizirao zbog projekta izgradnje novog područnog vrtića u Peroju.Financijski rashodi iz prihoda za posebne namjene u iznosu od 1.950,00 eur odnose se na bankarske usluge i usluge platnog prometa.

Rashodi za nabavu nefinancijske imovine planirani su u iznosu od 37.200,00 eur / 280.283,41 kn.

Rashodi za nabavu nefinancijske imovine planirani iz općih prihoda i primitaka u iznosu od 20.000,00 eur odnose se na nabavu pećnice za glavnu kuhinju te za teretni lift za matični objekt u Vodnjanu s obzirom na neispravnost postojećih uređaja.

Rashodi za nabavu nefinancijske imovine planirani iz vlastitih prihoda u iznosu od 5.700,00 eur i rashodi za nabavu nefinancijske imovine iz prihoda za posebne namjene u iznosu od 8.400,00 eur odnose se na nabavu ili zamjenu dotrajale opreme sukladno godišnjem planu i programu odgojno-obrazovnog rada za pedagošku 2022./2023. godinu.

Rashodi za nabavu nefinancijske imovine planirani iz pomoći u iznosu od 3.100,00 eur odnose se na nabavu sportske opreme te ormara.

Sukladno Odluci o donošenju višegodišnjeg plana uravnoteženja financijskog plana utvrđuje se procjena rezultata poslovanja za proračunsku 2022. godinu te način sukcesivnog pokrića planiranog manjka prihoda i primitaka u iznosu od 6.640,00 eura / 50.029,08 kuna koji se prenosi i planira u financijskom planu za 2023. godinu i projekcijama za 2024. i 2025. godinu. Planira se pokriće dijela projeciranog manjka prihoda i primitaka prema sljedećoj dinamici: u financijskom planu za 2023. godina planira se iznos od 3.320,00 eura / 25.014,54 kuna, te u projekciji financijskog plana za 2024. godina planira se iznos od 3.320,00 eura / 25.014,54 kuna.

**OBRAZLOŽENJE POSEBNOG DIJELA FINANCIJSKOG PLANA**

**SAŽETAK DJELOKRUGA RADA I OBRAZLOŽENJE PROGRAMA**

Dječji vrtići Petar Pan Vodnjan – Scuole dell' infanzia Petar Pan Dignano je javna ustanova koja u okviru svoje djelatnosti ranog i predškolskog odgoja ostvaruje program njege, odgoja, obrazovanja, zdravstvene zaštite, prehrane i socijalne skrbi djece od navršenih godinu dana do polaska u osnovnu školu.

D.V.-S.I. Petar Pan Vodnjan-Dignano ostvaruje svoju djelatnost u matičnoj kući u Vodnjanu, S.Rocco 17 i u područnim odjeljenjima u Galižani, Veli Vrh 5 i u Peroju, Peroj 218.

Vrtić provodi program rada predškolskog odgoja i obrazovanja kroz redovni cjelodnevni 10-satni program te redovni 6-satni program kroz četiri jasličke i četiri vrtićke skupine s radom na hrvatskom jeziku i tri vrtićke skupine s radom na talijanskom jeziku.

 Vrtić provodi i slijedeće programe: program predškole, program za djecu pripadnika talijanske nacionalne manjine, program za darovitu djecu i program za djecu sa posebnim potrebama. Sukladno projektu Desetljeća za uključivanje Roma integrira djecu romske nacionalnosti u redovne programe. Kod planiranja aktivnosti vodi se po načelima individualizma, nepristranosti i interdisciplinarnosti.

O realizaciji odgojno-obrazovnog rada brine se 25 odgojiteljica, pedagoginja, zdravstvena voditeljica na pola radnog vremena te ravnateljica. Uprava Vrtića i tajništvo smještena je u DV Vodnjan, dok je tehnički i pomoćni kadar - ukupno 16 radnika raspoređeno prema potrebi po objektima.

 U pedagoškoj godini upisano je 191 djece, od kojih je 50 djece jasličkog uzrasta, 80 djece vrtićkog uzrasta sa radom na hrvatskom jeziku i 61 djece vrtićkog uzrasta sa radom na talijanskom jeziku.

U Matičnom objektu u Vodnjanu provodi se odgojno-obrazovni rad u šest odgojnih skupina:

-mlađa jaslička skupina „Pahuljice“

-starija jaslička skupina „Zvjezdice“

-mješovita vrtićka skupina s radom na hrvatskom jeziku „Ptičice“

-mješovita vrtićka skupina s radom na hrvatskom jeziku „Ribice“

-mješovita vrtićka skupina s radom na talijanskom jeziku „Girasoli“

-mješovita vrtićka skupina s radom na talijanskom jeziku „Coniglietti“

U područnom odjeljenju u Galižani nalaze se 3 odgojne skupine:

-mješovita jaslička skupina „Bubamare“

-mješovita vrtićka skupina s radom na hrvatskom jeziku „Pčelice“

-mješovita vrtićka skupina s radom na talijanskom jeziku „Delfini“

U područnom odjeljenju u Peroju nalaze se 2 odgojne skupine:

-mješovita jaslička skupina „Pužići“

-mješovita vrtićka skupina s radom na hrvatskom jeziku „Lavići“

Osnivač ustanove je Grad Vodnjan-Citta' di Dignano.

Ustanovom rukovodi Ravnatelj i Upravno vijeće.

**ZAKONSKE I DRUGE PODLOGE NA KOJIMA SE ZASNIVA PROGRAM:**

* Državni pedagoški standard predškolskog odgoja i naobrazbe (NN 63/08, 90/10)
* Nacionalni kurikulum za rani i predškolski odgoj i obrazovanje (NN 05/15)
* Obiteljski zakon (NN 103/15, 98/19, 47/20)
* Zakon o predškolskom odgoju i obrazovanju (NN 10/97, 107/07, 94/13, 98/19, 57/22)
* Zakon o odgoju i obrazovanju na jeziku i pismu nacionalnih manjina (NN 51/00, 56/00)
* Zakon o ustanovama (NN 76/93, 29/97, 47/99, 35/08, 127/19)
* Pravilnik o posebnim uvjetima i mjerilima ostvarivanja programa predškolskog odgoja (NN 84/2021 )
* Pravilnik o načinu i uvjetima polaganja stručnog ispita odgojitelja i stručnih suradnika u dječjem vrtiću (NN 133/97, 4/98)
* Pravilnik o vrsti stručne spreme stručnih djelatnika te vrsti i stupnju stručne spreme ostalih djelatnika u dječjem vrtiću (NN 133/97)
* Pravilnik o načinu i uvjetima napredovanja u struci i promicanju u položajna zvanja odgojitelja i stručnih suradnika u dječjim vrtićima (NN 133/97, 20/05)
* Pravilnik o načinu raspolaganja sredstvima državnog proračuna i mjerilima sufinanciranja programa predškolskog odgoja (NN 134/97)
* Pravilnik o obrascima i sadržaju pedagoške dokumentacije i evidencije o djeci u dječjem vrtiću (NN 83/01)
* Program zdravstvene zaštite djece, higijene i pravilne prehrane djece u dječjim vrtićima (NN 105/02, 55/06, 121/07)
* Programsko usmjerenje odgoja i obrazovanja predškolske djece (Glasnik Ministarstva prosvjete i kulture RH, broj 7/8 1991.)
* Konvencija o pravima djeteta; Državni zavod za zaštitu obitelji, materinstva i mladeži, Zagreb, 2001.
* Zakon o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20)
* Zakon o proračunu (NN 144/21)
* Pravilnik o proračunskom računovodstvu i računskom planu(124/14, 115/15, 87/16, 3/18, 126/19 i 108/20)

**CILJEVI, STRATEGIJA I PROGRAMI:**

|  |  |
| --- | --- |
| CILJEVI PROGRAMA: | STRATEGIJA ZA DUGOROČNI RAZVOJ |
| 1. Oblikovanje poticajnog prostorno – materijalnog i socijalnog okruženja u funkciji cjelovitog razvoja djeteta | * afirmacija raznovrsnih kompetencija

djece kroz procese učenja u igri,* prostor oblikovan da provocira susrete, komunikaciju i socijalnu interakciju među djecom
* oblikovanje promišljenog okruženja i dostupnost raznolikoh materijala koji djecu potiču na otkrivanje i rješavanje problema, omogućujući postavljanje hipoteza, istraživanje, eksperimentiranje i konstruiranje znanja i razumijevanja
 |
| 2. STEM u vrtiću | * STEM (znanost, tehnologija, inženjerstvo, matematika) prilagođen vrtiću kao poticaj za razvoj vještina, stjecanje iskustva i povezivanje postojećih znanja sa novostečenim znanjima
* znanstveni pokusi i istraživački projekti
* robotika
 |
| 3. Projekt „Budi aktivan, budi zdrav“ - poticanje tjelesne i psihomotorne kompetencije djeteta | * svakodnevno tjelesno vježbanje na otvorenom i zatvorenom prostoru
* integriranje tjelesnih aktivnosti u sva područja odgojno-obrazovnog rada, motoričkom aktivnošću poticati razvoj živčanog sustava djeteta te stvaranje uvjeta za održavanje i unapređenje zdravlja
* sudjelovanje u sportsko-edukativnim događajima, manifestacijama i projektima
 |
| 4. Poticanje djeteta na očuvanje povijesnih i kulturnih stečevina našeg kraja | * potaknuti interes za igre, aktivnosti i događaje u povijesti
* upoznavanje specifičnosti mjesta i tradicijske vrijednosti zavičaja u kojem djeca žive
* kroz igru, pjesmu, pokret i brojne druge aktivnosti upoznati djecu sa načinom života i starim običajima, porijeklo obitelji
* njegovati i razvijati ljubav prema kulturi i zavičaju
 |
| 5. Osposobljavati djecu za samozaštitu i higijenskih navika u uvjetima aktualne ugroze virusa | * kontinuirano raditi na očuvanju cjelovitog zdravlja djece kroz stjecanje pravilnih navika prehrane i održavanju osobne higijene
* omogućiti djeci spoznaju o važnosti samozaštite i načinima provedbe preventivnih mjera
* briga o vlastitoj higijeni i higijeni unutarnjeg prostora u kojem se boravi
* senzibilizirati na zaštitu osobnog zdravstvenog integriteta i zaštitu od virusa
 |
| 6. Kreiranje iskustvenog učenja djece o okolišu i očuvanju prirode | * razvijanje osjećaja i svijesti prema okolišu
* poticanje i stvaranje navika pravilnog odnosa prema zdravom životu i očuvanju prirode
* usvajanje znanja o klimatskim promjenama, razumijevanju međuodnosa svih živih bića i odnosa žive i nežive prirode.
* razvrstavanje otpada, recikliranje i upotrebu neoblikovanog materijala
* sadnja cvijeća, ukrasnog bilja, voćki, stabala i briga o posađenom
 |

**ISHODIŠTE I POKAZATELJI NA KOJIMA SE ZASNIVAJU IZRAČUNI I OCJENE POTREBNIH SREDSTAVA ZA PROVOĐENJE PROGRAMA**

Materijalni uvjeti rada u ustanovi osiguravaju se iz sredstava proračuna Grada Vodnjana-Dignano i participacije korisnika usluga, iz sredstava doznačenih iz Državnog proračuna koji se namjenski doznačuju za sufinanciranje troškova provođenja programa za talijansku nacionalnu manjinu, provođenje programa predškole, program za djecu sa posebnim potrebama i program za potencijalno darovitu djecu. Roditelji uplaćuju mjesečno učešće za korištenje 10-satnog programa odnosno 6-satnog programa. Roditelji nadalje ostvaruju subvencije u slučaju da su korisnici dječjeg doplatka, socijalne pomoći, za drugo dijete itd. prema socijalnom programu Grada Vodnjana-Dignano. Odlukama Upravnog vijeća ustanove oslobađa se korisnika usluge plaćanja pune mjesečne cijene programa ako je dijete na bolovanju duže od 30 dana.

 Kroz adekvatne sadržaje iz područja zdravstvenog odgoja nastoji se već u najranijoj dobi utjecati na pozitivne stavove prema zdravlju, prehrani, higijeni, te svim onim faktorima koji posredno i neposredno, mogu utjecati na djetetov fizički i psihički razvoj.

 Provode se mjere sigurnosno-zaštitnog i preventivnog programa i protokola kod sumnje na Covid-19, u skladu s preporukama i prema naputku ZZJZ te se također redovito provode mjere HACCP sustava.

 U skladu s prehrambenim standardima djece u predškolskim ustanovama te specifičnim prehrambenim potrebama kontinuirano se prate i unapređuju prehrambene navike. Tjekom cijele godine potiču se sportske aktivnosti djece na otvorenom, usavršavanje motoričkih sposobnosti, te ekološka svijest kod djece. Sanitarno-higijensko održavanje vrtića nadzire zdravstvena voditeljica u suradnji s Zavodom za javno zdravstvo Istarske županije.

 U pedagoškoj 2022./2023. godini u D.V.-S.I. Petar Pan Vodnjan-Dignano svi programi ostvarivati će odgojno-obrazovni rad kroz globalne sadržaje i aktivnosti, usklađene s individualnim potrebama, razvojnim mogućnostima i interesima djece, a u odnosu na dobrobiti djece. Kroz različite aktivnosti poticati će se djecu da razvijaju sljedeće kompetencije: komunikacija na materinskom jeziku, elementarnu komunikaciju na stranim jezicima, matematičke kompetencije i osnovne kompetencije u prirodoslovlju i tehnologiji, digitalne kompetencije, socijalne i građanske kompetencije, inicijativnost i poduzetništvo, kulturnu svijest i izražavanje te motoričke kompetencije primjerene dobi.

Načela na koja je stavljen naglasak prilikom planiranja i organiziranja odgojno-obrazovnog rada su otvorenost za kontinuirano učenje i spremnost na unapređivanje prakse.

 Tijekom pedagoške godine kontinuirano se provodi stručno usavršavanje s ciljem stvaranja uvjeta za permanentno stručno usavršavanje odgojitelja, stručnih suradnika i ostalih djelatnika.

 U skladu s Nacionalnim kurikulumom za rani i predškolski odgoj i obrazovanje provodi se načelo otvorenosti za kontinuirano učenje i spremnost za unaprjeđenje prakse. Bitne zadaće su poticanje na timski rad kroz refleksiju i samorefleksiju odgojno-obrazovnog rada, permanentno obrazovanje i usavršavanje odgojitelja i stručnih suradnika .

Stručno usavršavanje stručnih djelatnika organizira se kroz sljedeće oblike:

 Na razini ustanove: sastanci članova stručnog tima vrtića (ravnateljica, pedagoginja i zdravstvena voditeljica), sastanci članova stručne radne grupe (ravnateljica, pedagoginja, i zdravstvena voditeljica, odgojiteljice – predstavnice svih odjeljenja), sjednice Odgojiteljskog vijeća, Internih stručnih aktiva, radni sastanci po objektima i sastanci radnih grupa.

 Izvan ustanove: individualno usavršavanje prema interesima pojedinca – Agencije za odgoj i obrazovanje, Istarske županije, Talijanske Unije, UPT, stručna literatura i časopisi.

Odgojitelji i stručni suradnici dužni su sudjelovati na stručnim skupovima i seminarima u organizaciji Ministarstva znanosti i obrazovanja, Agencije za odgoj i obrazovanje te Talijanske Unije i UPT.

 Suradnja s roditeljima provodi se u cilju razvijanja partnerskih odnosa odgojitelja i roditelja kroz prezentacije rada vrtića i pružanje podrške roditeljima u ostvarivanju roditeljske uloge. Bitna zadaća je razvijanje partnerstva vrtića s roditeljima kroz uključivanje roditelja u neposredan odgojno – obrazovni rad.

Kvalitetna i kontinuirana suradnja s vanjskim čimbenicima provodi se s ciljem podizanja kvalitete odgojno-obrazovnog rada te unapređenja stručne, kulturne i javne djelatnosti. U suradnji s društvenim čimbenicima obogaćuje se i unapređuje kvaliteta odgojno-obrazovnog rada, stvaraju se različite prilike za učenje, proširuju se na kurikulum s raznovrsnim sadržajima kulturnog, umjetničkog, zdravstvenog i sportskog života.

Bitne zadaće su obogatiti život djeteta u vrtiću različitim kulturno-umjetničkim doživljajima i događanjima, sportsko-rekreativnim programima, druženjima i susretima s drugom djecom i odraslima te razmjena iskustava i usavršavanje s drugim odgojno-obrazovnim i inim ustanovama.

Samorefleksija i vrednovanje programa provodi se kontinuirano od strane ravnatelja, stručnih suradnika i odgojitelja na osnovu evaluacije procesa i rezultata analize pedagoške dokumentacije, dokumentacije djece kroz razvojne mape i sastanka radnih grupa. Cilj je unutarnja procjena kvalitete odgojno-obrazovnog rada u Vrtiću. Bitne zadaće su dokumentiranje odgojno-obrazovnog rada te korištenje dokumentacije za kritičke rasprave, evaluaciju i kontinuirano vrednovanje ostvarivanja odgojno-obrazovnog rada.

Godišnjim planom i programom, te izvješćima rada vrtića vidljiv je kontinuitet rada vrtića u promišljanju sadržaja i aktivnosti u radu s djecom. Sadržaji i aktivnosti koje donosi plan i program slijede upravo iz godišnjeg izviješća i predstavljaju nastavak sustavnog rada na ciljevima koji su postavljeni kao bitni u radu s djecom. U vrednovanju rada veliku ulogu imaju i konkretni materijali nastali u neposrednom radu s djecom (fotografije, audio i video zapisi, razvojne mape itd.).

**IZVJEŠTAJ O POSTIGNUTIM CILJEVIMA I REZULTATIMA PROGRAMA**

U odgojno-obrazovnom radu realizirani su sljedeći ciljevi i rezultati programa:

* oblikovanje poticajnog prostorno-materijalnog i socijalnog okruženja u funkciji igre i učenja djece
* razvijanje svijesti djeteta o značaju zdravog načina života i svakodnevnog tjelesnog vježbanja kroz projekt „Budi aktivan budi zdrav“
* razvijanje kompetencija iz STEM područja, upoznavanje sa znanstvenim fenomenima kao preduvjet za kasnije razumijevanje znanstvenih koncepata
* poticanje konzumiranja pravilne prehrane i osobne higijene u svrhu cjelovitog zdravlja
* poticanje cjelovitog razvoja djeteta uz uvažavanje svih individualnih posebnosti
* razvijanje ekološke svijesti i aktivnog odnosa djece i odraslih u neposrednom prirodnom i društvenom okruženju
* razvijanje komunikacije i suradnje među skupinama i svih sudionika odgojno-obrazovnog procesa

Odgojno-obrazovni proces obogaćivan je raznovrsnim aktivnostima i projektima. Posebno ističemo sudjelovanje u Tjednu zdravlja u vrtiću u sklopu projekta „Živjeti zdravo“ kojeg je provodio HZJZ, a sufinancirala Europska unija iz Europskog socijalnog fonda.

U suradnji sa ART STUDIOM realizirana je likovna radionica pod temom:“Mali stvaraoci- Piccoli creativi“-IZRADA MOZAIKA.

Započet je projekt STEM u vrtiću kojim se planira utjecati na razvoj kompetencija potrebnih za egzistiranje u suvremenom svijetu. Nabavljeni su robotići za programiranje, a u planu su i edukacije odgojitelja.

Veliku pažnju nastavili smo davati recikliranju i pravilnom gospodarenju otpadom, u sklopu toga provodili smo brojne aktivnosti na temu ekologije. U suradnji s Contradom i udrugom Informo planira se održati edukacija pod nazivom Zero-waste – kako smanjiti proizvodnju biootpada.

Rad u skupinama na talijanskom jeziku provodi se u tri odgojne skupine i to dvije u matičnom objektu u Vodnjanu i jedna u područnom objektu u Galižani. Ostvareni su slijedeći ciljevi: neposredan odgojno-obrazovni rad s djecom te njihovo uključivanje u odgojnu praksu, poboljšanje životnih uvjeta djece u ustanovi kao i suradnja s Zajednicom Talijana Vodnjana i Galižane, UI i UPT.

Program rada s potencijalno darovitom djecom provodio se u redovnim odgojnim skupinama. Ciljevi programa bili su: poticanje cjelovitog rasta i razvoja djece razvijajući postojeće potencijale i razvoj onih područja koja bi se mogla kasnije razviti kao darovitost, pomoć odgojiteljima u prepoznavanju osobitosti djeteta i njegovih odgojno - obrazovnih potreba i pomoć roditeljima u pristupanju prema potencijalno darovitom djetetu.

Koristile su se razne igre koje su poticale kreativnost, zapažanje, osjete, logičko razmišljanje, pamćenje, poštivanje pravila, suradnju, govor, znanja iz prometa, glazbe, jezika, povijesti, kulture itd. Posebno su koristili igre u kojima su grupirali riječi, pronalazili suprotnu riječ, stvarali nova imena za predmete i pojave, dodavali ono što nedostaje itd.

 Program predškole odnosi se na odgojno-obrazovni rad s djecom u godini prije polaska u školu koja nisu obuhvaćena redovnim programom vrtića. Vođeni suvremenom paradigmom u shvaćanju djeteta, njegova razvoja i učenja, odgojno-obrazovni rad u potpunosti se prilagođavao individualnim interesima svakog pojedinog djeteta. U odgojno - obrazovnom radu poticao se razvoj koncentracije pri aktivnostima, razvijanje grafomotorike i socio-emocionalnih vještina.

Predloženim financijskim planom za razdoblje 2023.-2024. nastojati ćemo pružiti najkvalitetniju uslugu ranog i predškolskog odgoja i obrazovanja našim korisnicima. Odgojno-obrazovni rad u narednoj pedagoškoj godini temeljiti ćemo na uspješnim aktivnostima koje između ostalog uključuju područje STEMA te održivog razvoja. Svakodnevne izazove rješavati ćemo kvalitetnom timskom suradnjom na nivou Ustanove i zajedno sa Osnivačem vrtića Gradom Vodnjanom-Dignano. Zajedno ćemo raditi na ostvarivanju što boljih materijalnih uvjeta za svu djecu i djelatnike vrtića. Ulaganje u djecu ulaganje je u bolju budućnost naše zajednice.

 RAVNATELJICA:

 Ingrid Mirković